La UV modera una nova trobada amb observatoris culturals iberoamericans que protagonitza juntament amb Xile i l’Uruguai

## La UV modera una nova trobada amb observatoris culturals iberoamericans que protagonitza juntament amb Xile i l’Uruguai

Conferència de Jorge Riechmann sobre la conversió ecosocial organitzada per l'Observatori Cultural UV a l'Aula Magna de La Nau. FOTO D'ARXIU.

L’Observatori Cultural de la Universitat de València va prendre les regnes del debat celebrat juntament amb Xile i l'Uruguai, en el marc de la trobada de Conversatoris Iberoamericans amb Observatoris, el passat 18 de novembre en modalitat online.

Es tractava de la huitena sessió del cicle d’encontres internacionals que van arrancar el passat mes d'abril i que es prolongaran durant un any fins a març del 2025, incloent 12 xarrades en línia en les quals participen 27 Observatoris Culturals i Sistemes d'Informació Cultural de diferents països d'Iberoamèrica. Aquestes conferències, que tenen lloc el tercer dilluns de cada mes, són obertes al públic, es transmeten en línia (amb accés gratuït i sense inscripció prèvia) i es difonen a través de les webs dels observatoris involucrats.

El conversatori del dilluns 18 de novembre comptà amb la participació de l'Observatori de Polítiques Culturals de Xile, amb **Bárbara Negrón** com a representant, i de l'Observatori Universitari de Polítiques Culturals del Centre d'Estudis Interdisciplinaris Llatinoamericans de la Universitat de la República de l’Uruguai, a càrrec de **Susana Dominzain**. Moderà la sessió el responsable de l’Observatori Cultural de la Universitat de València, **Raúl Abeledo**.

El diàleg que va dirigir la UV pretenia, d'acord amb els objectius dictats per a aquest cicle, compartir pràctiques iberoamericanes de projectes que contribueixen a emplaçar la cultura en el centre de les polítiques públiques i el desenvolupament sostenible dels territoris.

Així doncs, les representants dels observatoris xilé i uruguaià analitzaren les contribucions dels projectes desenvolupats pels seus organismes i territoris a les polítiques culturals i sostenibles públiques, i discutiren, a partir de “l’absència explícita” de la cultura en l'Agenda 2030, sobre les línies de treball que han d'implementar-se en els observatoris per a afavorir la integració d'un objectiu específic de la cultura en l'agenda de desenvolupament sostenible posterior a 2030.

Algunes de les conclusions sobre la importància de la cultura com a bé públic mundial, finalitat primera d'aquestes trobades, ja estan disponibles en la web de l’Observatori Cultural UV a través dels set conversatoris celebrats fins ara.

Organitzen els Conversatoris Iberoamericans amb Observatoris, al costat de la Universitat de València, l’Observatório de Políticas de Ciência, Comunicação e Cultura de la Universidade do Minho (Portugal) i l’Observatório de Políticas Públicas Culturais da Universidade de Brasília (el Brasil), enquadrats en el 75 aniversari de l’Organització d’Estats Iberoamericans per a l’Educació, la Ciència i la Cultura (OEI).

**Xarxa Internacional d’Observatoris**  
Fruit de les sessions celebrades fins a la data, l’Observatori Cultural de la UV va ser convidat a participar en la 4a Trobada de Polítiques i Economia de la Cultura a Cuenca (l’Equador) el passat mes d’octubre, que per primera vegada s’obria a universitats europees: la Universitat de València (Espanya) i la Universidade do Minho (Portugal).

En aquest marc, va ser ratificat el compromís adquirit per 11 observatoris culturals de 7 universitats llatinoamericanes i europees, i de 4 organismes estatals per a impulsar la Xarxa Internacional d’Observatoris i Investigadors de Polítiques i Economia de la Cultura mitjançant la signatura d’un Acord de Col·laboració i Full de Ruta.

Aquest document suposa, després d'anys de debat internacional, el primer pas per a impulsar el treball en xarxa entre els signants: les universitats do Minho (Portugal), Brasília (el Brasil), de las Artes (l’Equador), de la República (l’Uruguai), de Cuenca (l’Equador), de Buenos Aires (l’Argentina) i de València (Espanya), i pels observatoris de Polítiques Culturals de Xile, Llatinoamericà de Gestió Cultural (Mèxic, Xile, Colòmbia, l’Argentina), de Cultura i Economia del Ministeri de Cultura de Colòmbia, i Itaú Cultural del Brasil.

**Pròxims conversatoris**  
Són quatre les trobades que resten per celebrar-se per a concloure el cicle de Conversatoris Iberoamericans amb Observatoris previstos per al **16 de desembre**, moderat per la Universidade Federal da Bahia (el Brasil); el **20 de gener**, a càrrec de la Universidade do Minho (Portugal); el **17 de febrer**, que moderarà la Universitat de València (Espanya); i el **17 de març**, que clourà la universitat brasilera.

L’Observatori Cultural UV organitzarà, doncs, l’onzena sessió (17/02, 18.00 hora espanyola) en la qual intervindran l’Observatori de Polítiques Culturals de la Facultat d’Antropologia de la Universidad Veracruzana (OPC-FAUV), Mèxic, i el Sistema d’Informació Cultural de Guatemala, dins de la Direcció General de Desenvolupament Cultural del Ministeri de Cultura i Esports de Guatemala.

Més informació:

* Segueix tota la informació i activitats de l’Observatori Cultural UV ací

Arxivat en:

, Conferències i debats
, Altres programes de conferències i debats
, Fundació General UV

## Altres Notícies

Col·loqui a La Nau amb motiu dels 100 anys d’Arqueologia a la Universitat de València

Col·loqui amb Isabel Morant a La Nau sobre la intel·lectual i matemàtica francesa Mme du Châtelet

L’Escola Europea Lluís Vives de la UV analitza les profundes transformacions econòmiques i geopolítiques en dos col·loquis a La Nau

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar